 NA CHARLES WASONGA SPIKA wa Bunge la Kitaifa Moses Wetang’ula ameahidi kuwa Bunge la Kitaifa litaanzisha ushirikiano na Bunge la Australia katika nyanja mbalimbali ikiwemo utungaji sheria. Bw Wetang’ula mnamo Jumanne alisema ushirikiano wa mabunge hayo mawili pia utachangia kukuza ushirikiano kati ya Kenya na Australia. “Tuko na kundi la Wabunge kuhusu Upaliliaji Urafiki na hao wabunge wanahitaji kuwezeshwa ili waweze kuendeleza ushirikiano na wenzao katika Bunge la Australia ili kubadilishana mawazo, ufahamu na tajriba mbalimbali,” Bw Wetang’ula akasema afisini mwake katika majengo ya bunge,  alipotembelewa na Balozi wa Australia nchini Luke Williams. Bw Wetang’ula pia alipongeza ushirikiano kati ya Kenya na Australia katika nyanja za elimu na katika sekta ya uchimbaji madini. “Natambua na kupongeza ushirikiano kati ya Kenya na Australia katika nyanja za elimu kwani kwayo, wanafunzi wengi kutoka Kenya wamepata misaada ya masomo kutoka taasisi za elimu ya juu nchini humo,” akaeleza. Aidha, Bw Wetang’ula alielezea haja ya Kenya na Australia kuanzisha na kupalilia ushirikiano katika sekta za Biashara na Utalii. Kwa upande wake, Balozi Williams alimpongeza Spika Wetang’ula kwa uongozi wake mzuri wa Bunge la Kitaifa, akisema Kenya na Australia zina uhusiano wa kihistoria ambao unafaa kuendelezwa kupitia ushirikiano kati ya mabunge ya mataifa hayo mawili. “Kenya na Australia ni mataifa yanayokuza urafiki na inahitajika kuendeleza ushirikiano haina yetu kwa manufaa ya raia wetu,” akaeleza. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  